KIRJALLINEN KYSYMYS E-3888/02

esittäjä(t): Olivier Dupuis (NI) komissiolle

(13. tammikuuta 2003)

Aihe: Uusi poliittisen vainon aalto Tunisiassa

Oikeuslaitoksen riippumattomuutta puolustavan laitoksen (CIJ) puheenjohtaja ja poliittisten vankien kansainvälisen tukiyhdistyksen (IASPP) perustajajäsen, tuomari Mokhtar Yahyaoui joutui 11. joulukuuta keskellä katua siviilipukuisten poliisien väkivaltaisen hyökkäyksen kohteeksi palatessaan lakiasiaintoimistoonsa. Joulukuun 14. päivänä siviilipukuiset poliisit pidättivät hänet ilman syytä, mutta hänet päästettiin myöhemmin vapaaksi. Joulukuun 13. päivänä poliisit piirittivät pääkaupungissa ihmisoikeuksien puolustamiseen erikoistuneiden kahden asianajajan Nourredine Bhirin (tuomarikunnan riippumattomuutta puolustavan kansallisen neuvoston rahastonhoitaja) ja Saïda Akremin (IASPP:n pääsihteeri) toimiston ja pahoinpitelivät heitä ja heidän kahta lastaan (iältään 13 ja 15). Poliisi oli vienyt mukanaan Akremin ja päästänyt tämän vapaaksi vasta seitsemän tuntia kestäneen laittoman pidätyksen jälkeen. Tohtori Tahar Mestirin (lääkäri ja kansallisen vapauksia puolustavan neuvoston jäsen) piti tutkia Saïda Akremi, mutta hänen kimppuunsa hyökättiin ja häntä estettiin tapaamasta tätä. Samana päivänä poliittinen poliisi hyökkäsi useiden muiden asianajajien ja ihmisoikeusaktiivien kimppuun. Joulukuun 13. päivänä poliittinen poliisi pidätti Gafsassa (Etelä-Tunisiassa) viisi entistä mielipidevankia. Yksi näistä oli Ali Chortani, joka tuomittiin vuonna 1991 kahdeksaksi kuukaudeksi vankeuteen ja joka tunnettiin hyvin toiminnastaan Tunisian ihmisoikeuksien puolustajien etujärjestössä Gafsassa ja Nahdha-liikkeessä. Lisäksi heidän joukossaan olivat Lotfi Dassi ja Mohsen Nouissi sekä kaksi muuta Gafsan kaupungista kotoisin olevaa entistä mielipidevankia, joiden nimet eivät ole vielä tiedossa. Lisäksi Réalités-viikkolehden 12. joulukuuta 2002 ilmestynyt numero 885 vedettiin pois myynnistä, koska siinä oli artikkeli Tunisian vankiloiden tilanteesta. Joulukuun 14. päivänä Tunisian yleinen syyttäjä kuulusteli artikkelin kirjoittajaa, toimittaja Hedi Yahmedia. Kolme poliittisen poliisin autoa on puolestaan piirittänyt joulukuun 12. päivästä alkaen toimittaja Abdallah Zouarin perheen kotia Medeninen kylässä. Lisäksi siviilipukuiset poliisit hyökkäsivät 16. joulukuuta aggressiivisesti Mohamed Jmourin (Tunisian lakimieskunnan pääsihteeri ja ihmisoikeuksien puolustaja) kimppuun Tunisissa.

Mitä tietoja komissiolla on tästä demokratian puolustajiin Tunisiassa kohdistuneesta viimeisimmästä laajasta ja julmasta vainosta? Mikä on komission arvio taloudellisen ja yhteiskunnallisen tilanteen kehittymisestä Tunisiassa? Onko unionin Tunisian-politiikka komission mielestä poliittisesti asianmukaista?

Christopher Pattenin komission puolesta antama vastaus

(31. tammikuuta 2003)

Komissio on seurannut huolestuneena toisinajattelijoiden ja ihmisoikeuksien puolustajien toimintavapauden puuttumista Tunisiassa. Vaikka vuoden 2002 lopulla oli näkyvissä tiettyjä rohkaisevia seikkoja, sananvapaus ja yhdistymisen vapaus ovat maassa edelleen puutteellisia. Komissio tuntee tuomari Mokhtar Yahiaouin tapauksen ja sen viimeaikaiset uudet käänteet ja on myös tuonut asian esiin keskusteluissaan Tunisian viranomaisten kanssa, mutta ei ole saanut mainittavia tietoja.

Arvioitaessa Tunisian taloudellista ja sosiaalista tilannetta, on todettava, että komissio on kannustanut ja tukenut Tunisian hallituksen uudistuspyrkimyksiä. Merkittäviä rakenteellisia tuloksia onkin jo saatu, verrattuna alueen muihin osiin. Vaikka vuosi 2002 oli taloudellisesti vaikea (jo neljäs perättäinen kuivuusvuosi ja Djerban attentaatin kielteiset vaikutukset matkailuun), talouden perusindikaattorit ovat kuitenkin terveitä. Sosiaalista tilannetta luonnehtivat tietyt merkittävät saavutukset (asuntotilanne, taattu vähimmäispalkka, sosiaalinen yhteisvastuurahasto), joiden ansiosta Tunisia kuuluu Välimeren edistyneimpiin valtioihin. Tasapaino on kuitenkin herkkä ja komissio seuraa tarkoin tilannetta.

Jäsenvaltiot ja komissio ovat määritelleet unionin Tunisian-politiikan perustamissopimuksen mukaisesti ja sitä kehitetään kaiken aikaa poliittisen ja taloudellisen tilanteen muuttuessa. Tässä politiikassa otetaan huomioon assosiointisopimuksen demokratiaa ja ihmisoikeuksia koskevat tärkeimmät määräykset ja muut Tunisian allekirjoittamat kansainväliset sopimukset.